2014. pünkösdi istentisztelet
Pünkösd és a keresztyén identitás
ApCsel 1,8
Lekció: 
Leegyszerűsítve azt mondhatnánk, hogy a pünkösd a Szentlélek ünnepe. Kétezer évvel ezelőtt pünkösdkor töltötte ki Isten a Szentlelkét az ő követőire. Kettős lángnyelvek jelentek meg rajtuk, az apostolok nyelveken szóltak, így a Jeruzsálembe összesereglett mindenféle népnek hirdették az evangéliumot. Az egyház, Krisztus követőinek közössége rohamosan növekedett. A Szentlélek, a Vigasztaló, a Pártfogó megérkezett, és erejével ott volt a keresztyének között, támogatta munkájukat, és erőssé tette őket. Mivel a Szentlélek nemcsak az 1. századi keresztyéneknek, hanem Krisztus minden követőjének adatott, ezért pünkösd számunkra is jelentőséggel bír. Jó alkalom, hogy emlékezzünk a Szentlélekre, aki bennünk is lakozik.
Éppen ezért a pünkösd közeledtével elkezdtem gondolkozni, hogy milyen igerész szolgálhatna hasznos tanításként, és eszembe jutott az ApCsel 1,8: „erőt kaptok, amikor a Szentlélek eljön rátok, és tanúim lesztek Jeruzsálemben, egész Júdeában és Samáriában és a föld legvégső határáig.” Majd legnagyobb megdöbbenésemre, amikor később elém került a tavalyi pünkösdi igehirdetésem, láttam, hogy ugyanebből az igerészből szolgáltam tavaly is! Érdekes módon Isten megkímélt attól, hogy ugyanazokat a gondolatokat dolgozzam ki, mint tavaly. A Szentírásnak mélysége van, és ez bátorít, hogy akár többször is hallhatjuk ugyanarról az igerészről szóló prédikációt. Mégis különös módon szeretném felhívni a figyelmeteket a ma elhangzó tanításra, hiszen az Úr immár másodszor hozza ezt elénk – figyeljünk hát az Ő szavára!
A felolvasott igevers valójában nagyon egyszerű. Két dologról beszél: egy ajándékról és egy küldetésről. Mindkettőt a feltámadott Úr Jézus adja: ígér erőt, és ígér egy feladatot („tanúim lesztek”). Ez a két Krisztustól kapott dolog meghatározza, hogy kik is vagyunk keresztyének. Egyrészt olyan emberek vagyunk, akik erőt kaptunk, a Szentlelket kaptuk, és ennek látszania kell az életünkben. Másrészt egy nagy feladatot is kaptunk Megváltónktól, aminek meg kell határoznia életünket, teendőinket, vágyainkat. Kik is vagyunk tehát?
1. „Erőt kaptok”
A mi erőnk Isten ereje. Először is a keresztyén ember erős, hiszen erőt kapott: „erőt kaptok, amikor a Szentlélek eljön rátok.” De mi is ez az erő? Világos, hogy a Szentlélekkel összefüggésben mondja ezt Jézus. A keresztyének ereje nem az izmukban, a vagyonukban, emberfeletti képességeikben vagy befolyásukban áll, hanem a Szentlélekben. Pál azt mondja, hogy a Szentlélek templomai vagyunk, Ő lakik bennünk (1Kor 3,16; 6,19), éppen ezért nem a félelem lelkét kaptuk, hanem az erő, szeretet és józanság lelkét (2Tim 1,7). A mi erőnk a Szentlélek, ez az erő a lelki dolgokban mutatkozik meg. A keresztyén ember abban erős, hogy Istent és embertársát szeresse, a bűnt pedig gyűlölje. Mindenki, aki Isten újjászületett gyermeke, és aki így megkapta a Szentlelket, rendelkezik ezzel az erővel.
Azonban már itt hangsúlyoznunk kell valamit. Jézus mondja, hogy erőt kapunk, azonban a Szentírás más részeiből világos, hogy ez az erő nem bennünk van. Gondolhatunk Pál szavaira:

„Ez a kincsünk pedig cserépedényekben van, hogy ez a rendkívüli erő Istentől és ne tőlünk valónak lássék.” (2Kor 4,7)

„de ő ezt mondta nekem: Elég neked az én kegyelmem, mert az én erőm erőtlenség által ér célhoz. Legszívesebben azért az én erőtlenségeimmel dicsekszem, hogy a Krisztus ereje lakozzék bennem.” (2Kor 12,9)

Vagyis a kapott erőtől nem mi magunk leszünk erősek. Ezt a dolgot annyira elfelejtjük. Mai világunkban egyre több készüléknek van saját akkumulátora. Az akkumulátor kényelmes, hiszen kábel vagy vezeték nélkül tudjuk vele a dolgunkat végezni, legyen szó mobiltelefonról vagy fúrógépről. Nos, a keresztyén erőnkre sokszor úgy gondolunk mint valami akkumulátorra. Erőt kapunk, azaz a mi akkunk, a mi rendelkezésre állónk egyre nagyobb lesz. Egyre több dolgot tudunk majd a saját tartalékainkból végezni. Egyre bölcsebben tudunk majd evangelizálni, egyre tovább bírjuk majd türelemmel, egyre példamutatóbb lesz az életünk, és így tovább. Az „érett” keresztyénnek – gondoljuk – már sok dolog megy, csak úgy, alapból. Majd később nem lesznek olyan harcaim, mint most – ábrándozunk. 
Azonban Isten sosem ígérte, hogy a mi akkumulátorunk nagyobb lesz, és egyre több dolgot tudunk végezni magunktól. Ő azt ígérte, hogy közvetlen összeköttetést, kábelt ad az áramforráshoz. Krisztus azt mondta, hogy mindaddig, amíg Vele közeli kapcsolatban maradunk, addig lesz erőnk, addig működni fog a telefonunk és fúrógépünk. Ám ha eltávolodunk tőle, ha a kábelt lecsatlakoztatjuk, ha a mi erőnkből próbáljuk tenni a dolgokat, akkor áram és erő nélkül maradunk.
A legfontosabb azt megérteni, hogy a keresztyén élet során a mi saját erőnk nem lesz több. Mindig is cserépedények maradunk e földön. Isten ereje az erőtlenségeink, gyengeségeink, bűneink között mutatkozik majd meg. Valójában csak akkor tudunk erősek lenni, ha megtanuljuk, hogy az erőnk forrása Istennél van, és mindig ügyelünk, hogy a kábel be legyen dugva az áramforrásba.
Isten az evangéliumban adja az erőt. Éppen ezért meg kell kérdeznünk: hol van ez az erő? Hogyan juthatunk hozzá a Szentlélek erejéhez? Vannak keresztyének, akik azt mondják, hogy a Szentlélek misztikus, közvetlen módon adja ezt. „Ha erőt kapunk, azt érezzük, akkor könnyen mennek a dolgok. Tudhatjuk onnan, hogy belülről érzünk egy indíttatást – ekkor a Szentlélek mozgat minket.” Lehet, hogy néha ezek is együtt járnak a Szentlélek munkájával. Ám a Biblia sosem ezt emeli ki. A Szentírás szerint az erő az evangéliumban van:
„18Mert a keresztről való beszéd bolondság ugyan azoknak, akik elvesznek, de nekünk, akik megtartatunk, Isten ereje. … 24ámde maguknak az elhívottaknak … Krisztus Isten ereje és Isten bölcsessége.” (1Kor 1,18.24 – vö. még Róm 1,16)

Az erő, amit Isten ad a gyermekeinek az evangélium üzenetében van. Ez az üzenetet mutat rá az igazi lelki áramforrásra: Jézus Krisztusra. Ő Isten ereje. Az evangélium segít nekünk ehhez az erőhöz eljutni. Hiszen az evangélium arról beszél, hogy neked magadban nincsen erőd, szíved gonosz vágyakkal van tele. Egyszerűen nem tudod megváltoztatni magadat. Próbálsz elhatározásokat hozni, dolgokat tenni, másokat nem tenni, igyekszel jobb lenni – ám minden törekvésed hasonló ahhoz, amikor egy koszos edényt egy kis papírdarabbal akarsz megtisztítani: csak szétmaszatolod a mocskot rajta. Talán a külsejét még megtisztítod, talán kívülről egy kicsit jobban néz ki az életed, de belülről, a szívedben nincs változás. Mert ehhez a változáshoz Krisztusra van szükséged. Az ő isten erejére, az ő halálára és életére, ami képes eltörölni bűneidet, és tisztává tenni téged Isten előtt. Így megnyílik az út Istenhez. Anélkül, hogy te bármit tennél vagy erőlködnél. Nem a te erőfeszítésedért, érdemért kapod ezt. Hanem ingyen. Krisztus megnyitja az utat Istenhez, így már kábeleddel csatlakozhatsz hozzá, és kérhetsz tőle erőt, hogy belülről, a szíved is változzon. Krisztuson keresztül kapsz bőséges forró vizet, amellyel a mocskos edényedet már meg tudod tisztítani. Erről szól, erre emlékeztet az evangélium. 
Ám ez az egész talán még homályos. A mindennapjaimban hogyan kapok erőt Krisztustól? A Római levél a következővel segít:

„A reménység Istene pedig töltsön be titeket minden örömmel és békességgel a hitben, hogy bővölködjetek a reménységben a Szentlélek ereje által.” (Róm 15,13)

Hogyan jön ez az erő? A hit által. A Szentlélek erejét úgy kapod, hogy elhiszed Isten ígéreteit. Elhiszed, hogy minden erőtlenséged ellenére ő erőssé tud tenni. Elhiszed, hogy nem feledkezett meg rólad, nem hagyott el téged. Elhiszed, hogy az ő ereje még a legnehezebb szituációkban is győztessé tud tenni. Elhiszed, hogy még ha százszor is elbuktál, nem kötelező százegyedszerre is vétkezned. Elhiszed Isten ígéretét, és kéred tőle. Vagy ha nem hiszed, mert hitetlenség van a szívedben, akkor azt kéred Istentől, hogy hinni tudj. És így megléped azt az előtted álló lépést: azt, hogy a következő 1 percben tudj türelmes lenni; azt, hogy most tudd az elkalandozó gondolataidat megfogni; azt, hogy csak most ne engedj az aggodalmaskodásnak és félelemnek. Istenhez mész, és kéred tőle újra és újra.

Ahogyan növekszel a hitben, ahogy egyre nagyobbnak látod Istent, az ő szeretetét és szentségét, úgy ez az erő is növekszik benned. Nem azért, mert te különb leszel, hanem azért, mert a hiten keresztül egyre jobban figyelsz az Istenhez kapcsolódó kábeledre, és egyre kevesebbszer távolodsz el tőle. Ez az erős keresztyén titka.
2.  „Tanúim lesztek”
Talán most már egy kicsit világosabb a képünk arról az erőről, amit Krisztus ígért nekünk. Igen, nem vagyunk egyedül, a Szentlélek ereje velünk van. Ám mihez kell az erő? Hiszen Krisztus egy céllal adja mindezt: „…és tanúim lesztek Jeruzsálemben, egész Júdeában és Samáriában és a föld legvégső határáig.” A tanú szó a bírósági tárgyalótermet hozza elénk. A tanú feladata az, hogy elmondja azt, amit látott, hallott, tapasztalt egy üggyel kapcsolatban. A tanú az, aki igazolhatja egy állítás helyességét. Pontosan ez a mi feladatunk is. Arról kell tanúskodnunk, hogy Jézus Krisztusban Isten emberré lett, hogy ingyen megváltsa a Benne hívő bűnöst a pokol kárhozatától. Noha mi nem láttuk szemeinkkel a feltámadott Krisztust, mindazonáltal ha keresztyének vagyunk, tapasztaltuk személyét és természetfeletti munkáját az életünkben. Krisztus arra hív el, hogy ezt elmondjuk a világnak, és a tanúságtételünkkel megerősítsük azt az állítást, hogy Ő az Isten-ember, a Megváltó, az egyedüli út Istenhez. Mit jelent ez a gyakorlatban? Három nagy területre gondolok.
Evangelizáció. Az apostolok és első keresztyének először is tanúk voltak abban, hogy hirdették Krisztust. Más szóval bizonyságot tettek és evangelizáltak. Ezt tette Péter pünkösd napján, és háromezer ember lett keresztyénné. Majd ezt tette Péter és János nem sokkal később, amikor ötezer férfi csatlakozott. Később látjuk Istvánt vagy Fülöpöt is evangelizálni.
Mindebből a lényeg, hogy tanúnak lenni jelenti, hogy beszélünk Krisztusról. Ez egy olyan alapfeladata a keresztyénnek, ami alól nincs felmentés: se az, hogy nyolc gyereked van, se az, hogy rengeteget dolgozol. Krisztus kéri tőled, hogy légy az ő tanúja e világon.
Vajon irreális kérés ez? Irreális Jézustól, hogy azt kéri, beszélj másoknak arról, ami a legdrágább neked? Amiért kész volt otthagyni régi életedet, vágyaidat, szórakozásodat? Beszélj arról, aki életed kapitánya, aki szavának a leginkább engedelmeskedni akarsz? 

Amint elkezdjük e fényben látni az evangelizációt, elkezdünk megkönnyebbülni. Ha megértjük, hogy az evangelizálásban nem más a feladatunk, mint hogy beszéljünk arról, aki életünk közepe, aki a legfontosabb nekünk, akkor ez megszűnik egy kötelességgé válni. A bélyeggyűjtőnek nem teher a bélyegeiről beszélgetni. A sportszerető nem tud egyetlen beszélgetésben sem nem a sportnál kilyukadni. Hasonlóan, Krisztus-követőkként csak azt kell tennünk, hogy beszéljünk őszintén magunkról, és előbb vagy utóbb Krisztusnál fogunk kilyukadni. 
Persze lehet, hogy ez nem mindig könnyű. Félelem, gyávaság talán sokszor megkötöz. Ám Isten ereje itt is rendelkezésünkre áll. Éppen ezért, szeretett testvéreim, kérlek Titeket, hogy vessetek számot az életetekkel: Krisztus tanúi vagytok-e az evangelizálásban? Menekültök-e a feladat elől? Kerestek-e kifogásokat, hogy miért nem beszéltek róla? Ne így legyen. Erősítsd magadban, hogy Krisztus kér erre, légy nyitott tehát az emberekkel, és szólj Krisztusról, mint a bűnösök Megváltójáról!
Keresztyének közössége. A második terület, ahol az első tanítványok megélték a tanúságot, az a keresztyén közösség volt. A jeruzsálemi gyülekezet nemcsak a nagy igehirdetők és evangelizátorok miatt növekedett. Hanem volt egy folyamatos növekedés is. Miért? Mert az emberek látták azt a szeretetet, amely az ő gyülekezetükben volt, és ez a szeretet Krisztus erejéről beszélt nekik. Erről beszél például az ApCsel 2,46-47: „46Mindennap kitartóan, egy szívvel-lélekkel összegyűltek a templomban, és házanként megtörték a kenyeret, örömmel és tiszta szívvel részesedve az eledelben, 47Istent dicsőítve és az egész nép előtt kedvességet találva. Az Úr pedig naponta szaporította a gyülekezetet az üdvözülőkkel.” Vagy jó tanúságtétel volt az is, amikor diakónusokat választottak, és így minden szükséget szenvedőről gondoskodni tudtak (ApCsel 6,7).
A lényeg ismét az, hogy Krisztus tanúi vagyunk a gyülekezeti életünkkel és kapcsolatainkkal. A világ és a kívülállók figyelnek ránk. Közvetíthetjük feléjük azt, hogy ez a gyülekezet igazából nem is különbözik a világtól, mert ugyanúgy megvannak köztünk az ellenségeskedések, le nem rendezett konfliktusok, közömbösség. Vagy közvetíthetjük feléjük azt, hogy itt más lélek lakozik, mint a világban, mert törődünk egymással, nemcsak a szimpatikusokkal, hanem a gyengékkel vagy megvetettekkel. Készek vagyunk áldozatot hozni, a saját kényelmünket feladni a másikért. Törekszünk előnybe részesíteni a másikat akár a saját kárunkra is. Törődünk egymással, felhívjuk egymást, számon tartjuk a másik baját, gondját. 
Szeretett testvérek, nem mindegy, mennyit engedünk meg a világnak. Nem mindegy, mennyire engedjük, hogy elvegye időnket a testvéreinktől. Nem mindegy mennyire engedjük magunknak, hogy gondolataink csak a mi kis bajaink körül forogjanak. Aktív, cselekvő tanúknak kell lennünk az adakozásban, kapcsolattartásban, imádkozásban, törődésben, kezdeményezésben, megbocsátásban, szívességben, vendéglátásban. 
Szeretett budapesti gyülekezet, milyen a mi gyülekezetünk tanúsága? Miért nem állsz le, és szánsz egy kis időt arra, hogy ezt megvizsgáld? Miért ne lennél hajlandó szembenézni a bűneiddel és mulasztásaiddal? Miért ne gondolkoznál most azon, hogy Neked miben kellene változnod ahelyett, hogy a másik szeméből szednéd ki a szálkát? 
Szent élet. A harmadik terület, ahol Krisztus erejéről tehetünk tanúságot, az a keresztyén életünk, vagy szentségünk. Amikor Istennek való hazugsága miatt Anániás és felesége, Szafira meghalt, a következőket olvassuk: „11Erre nagy félelem támadt az egész gyülekezetben és mindazokban, akik ezt hallották. … 13Mások közül pedig senki sem mert hozzájuk csatlakozni, a nép pedig nagy tiszteletben tartotta őket. 14Az Úrban hívők száma férfiak és nők sokaságával egyre növekedett.” (ApCsel 5,11.13-14) Isten ítélete e házaspáron, az a tény, hogy bűnük miatt ki lettek zárva a hívők közösségéből, félelmet keltett a kívülállókban. Azonban ez nem akadályozta meg a gyülekezet növekedését, sőt! A bűngyűlölet, Isten parancsainak komolyan vétele arról tanúskodott, hogy a keresztyének között Krisztus lelke lakik, és ez vonzotta az embereket, és a gyülekezet egyre növekedett.
Mindezzel Krisztus felszólít a szent életre. A véka alá rejtett lámpás nem világít, a földdel összekeveredett só elveszti ízét, hasonlóan a világias, bűnben élő keresztyén tanúságtétele semmis. Nem veheted könnyelműen az életedet. Lehet, hogy senki nem látja, amit magányodban teszel, vagy gondolsz. Lehet, hogy a gyülekezetben senki sem tudja, hogy a munkahelyeden milyen vagy, milyen életet élsz. Ám Krisztus tudja, és felszólít, hogy életedet igazítsd az ő parancsához. Vizsgáld szívedet, és kutasd a világiasságot, az önzést, a megalkuvást. Keresd szíved titkos bűneit, és harcolj ellenük. Ne mondd azt, hogy nem tudod, mert Krisztusban erőt kaptál. Élj ezzel az erővel, hidd el, hogy az Úr Jézus meg tud segíteni, kérd a támogatását, és tedd azt, amit Isten kér. Ha tudsz bűnökről, amikkel nem küzdesz, amiket nem bántál meg, most van itt az idő erre!
Talán most már értitek, hogy Krisztus miért mondja először, hogy erőt fogunk kapni. A tanúskodás három területe talán óriásinak tűnik, megmászhatatlannak, teljesíthetetlennek. Ám nem ez az igazság. Az igazság az, hogy Krisztusban új teremtés vagy, erős vagy. Lehet, hogy ez az erő nem jön könnyen, lehet, hogy a napi küzdelmekben egyáltalán nem érzed erősnek magad, ám ha minden reggel Isten előtt talál téged, ahogy könyörögsz az aznapi kegyelemért, akkor ez az erő meg fog látszani benned, át fog sejleni cserépedényeden, és tanúskodni fog Krisztusról. Ez legyen a reményed. Ámen.



1

